Han er kendt som en skarp og hurtigsnakkende vært på sit talkshow i eget navn. Eller som irriterende gavflab, der afbryder sine gæster. Alt afhængigt af, hvem du spørger. Clement Kjersgaard har altid delt vandene – og nu gør han det igen i Nordjylland. Aalborg Kommune har nemlig hyret journalisten ind som ordstyrer på et borgermøde onsdag 20. september, og det får flere borgere til at kritisere beslutningen massivt. I Facebook-gruppen ”Aalborg diskuterer politik” bliver valget af den prominente ordstyrer ivrigt debatteret – og det er de kritiske kommentarer, der fylder mest. - Hvorfor helv… - ja, undskyld mit franske, har ”vi” råd til Clement Kjersgaard, når vi MASSIVT mangler penge, skriver Vibeke Zweidorff. Hun efterlyser en ordentlig prioritering fra Aalborg Kommunes side: - Det er, som om, det er en flok 1. klassebørn, der skal drive denne kommune. Det er muligt, at hele byrådet holdt middagspause, da der blev undervist i ”prioritering”, men kan det virkelig passe, at INGEN voksne er til stede, fortsætter hun. Svage borgere lider Aalborg Kommune kan ikke oplyse hvor mange penge, man har betalt Clement Kjersgaard for opgaven, da det vil ”kræve en aktindsigt, der skal i partshøring”, oplyser borgmester Lasse Frimann Jensen (S). Men i Facebook-gruppen går flere brugere ud fra, at det ”minimum er 20.000 kroner”. Til TV2 Nord uddyber Vibeke Zweidorff, at hun frygter, pengene går fra dem, der har mest behov for dem. - Vi har så mange borgere, som er så svage. Og dem svigter man. Der er et enormt pengeforbrug i Aalborg Kommune til ting, der kan undværes. Har du ikke en krone, skal du lade være med at bruge en krone, siger hun. Karina Lykke Laibjørn enig i kritikken. I Facebook-gruppen skriver hun: - Livremmen skal strammes ind, og så vil man bruge fra minimum 20.000 på Clement Kjersgaard finansieret med skattekroner! Det må siges at være svært at tage seriøst, set i forhold til noget så alvorligt som at skulle finde 286 millioner. Der er ganske enkelt ikke længere råd til at klatte løs med skatteborgernes penge!! Stiller kritiske spørgsmål TV2 Nord har forelagt kritikken for Aalborg Kommunes borgmester. Han ryster ikke på hånden i forhold til at bruge penge på det, der formentlig er en ordstyrer i den dyre ende. - Vi har valgt at hyre Clement Kjersgaard som moderator, fordi han var moderator på det sidste borgermøde, vi havde om fremtidens Aalborg, hvor vi fik god feedback fra borgerne om den måde, han styrede os igennem borgermødet på. Derfor har han viden om, hvad der optog borgerne, og hvor de så, at Aalborg skal udvikle sig hen, siger Lasse Frimann Jensen. Borgmesteren skriver også til TV2 Nord, at værtens viden på området er afgørende for borgermødet. - Han har både en stor indsigt i kommunal økonomi, plus at han kan fastholde os politikere og stille os de kritiske spørgsmål, fortæller Frimann. De faglige argumenter er dog ikke noget, der overbeviser Vibeke Zweidorff. - Selvfølgelig er det vigtigt med en erfaren ordstyrer, men det behøver ikke være en til dén pris. Der findes sikkert en anden, der også kan gøre det, uden det behøver koste så meget. Det er jo bare at spørge andre, hvem de bruger, siger hun. Sparer penge i år Den socialdemokratiske borgmester påpeger, at Aalborg Kommune har afholdt flere borgermøder med moderator på – med succes. - Det er vores erfaring, at netop moderatoren er meget afgørende for, hvordan det forløber, så borgerne får noget ud af det. Vi har både anvendt lokale og nationale moderatorer, og der er fordele og ulemper ved begge dele, lyder forklaringen fra Lasse Frimann Jensen. Han skriver til TV2 Nord, at man i år faktisk sparer på udgifterne til moderatorer, fordi man kun afholder ét borgermøde i stedet for sidste års to. Vibeke Zweidorff kunne dog godt helt undvære en kendt moderator, hvis hun selv kunne vælge. - Det handler også om, hvad man signalerer udadtil. Vi går med knæene i mudder, mens de bare slår ud med armene og siger: ”Se, vi får Clement Kjersgaard.” Aalborg Kommune skal spare op mod 300 millioner kroner. Der er lagt op til besparelser på flere områder i hele kommunen – blandt andet reduktion af medarbejdere og lukninger af flere skoler. VIDEO: Sundhedssystemet er også presset - se Fokus-debatten her:

Opsummering:
Et borgermøde omkring de massive besparelser i Aalborg Kommune skal styres af Clement Kjersgaard, og det har fået flere borgere op i det røde felt.